google/wiki40b huggingface dataset:
Johannes Bertkow

Johannes Bertkow (ka Johann Bertkow de Barbeit; surnud 1484 või 1485) oli Tartu piiskop aastatel 1473–1484/1485.
Bertkow immatrikuleeriti Rostocki ülikooli 1437. aastal, kuid puuduvad temast teated järgmise kolme kümnendi jooksul. 1473. aastaks oli temast saanud Tartu toomhärra ja varahoidja (thesaurus). Sama aasta märtsi alguses valiti ta Tartu piiskopiks ning viibis juuli teisel poolel Roomas, kus ta sai ka paavstliku kinnituse.
Bertkowi täpne surmaaeg on teadmata, ta suri 1484. aasta novembri ja 1485. aasta veebruari vahel.
Gyantse kumbum

Gyantse kumbum (Rgyang-rtse) on tempel-stuupa (kumbum) Tiibetis Gyantses. 
Gyantse on Lhasast 254 km kaugusel 3977 meetrit merepinnast kõrgemal ja asub nn Sõpruse Trassi ehk tee ääres, mis ühendab omavahel Nepali kuningriigi pealinna Kathmandud ja Tiibeti pealinna Lhasat. Märkimisväärseks võib pidada Kumbumi Tiibeti suurimat tempelstuupat (veel kutsutakse (Bodhi stuupa) arhitektuuri tõttu.
Stuupa asub Gyantse Dzongi mäe jalamil ja rajati 1268. aastal kohalike valitsejate poolt. Dzong tähendab kindlust.
Gyantse kumbumi ehitust alustati 1412. aastal ja see valmis 10 aastat hiljem.
Tempel-stuupa (täpsem oleks öelda tempel-stuupa-mandala) esimese korruse pindala on 2200 ruutmeetrit. Stuupa 5 alumist korrust on jagatud paljudeks ruumideks, mis on täidetud 3000 skulptuuriga, seintele on maalitud 10 000 budistliku süžeega pilti. Öeldakse, et ta sisaldab 100 000 püha kujutist, sellest ka nimetus Kumbum. Templi seintele on maalitud Buddhad, bodhisatvad, vadzrad, Dharma kuningad, Songtsen Gampo, Trisong Detsen, arhat'id, mungad jne. Stuupa sisemuses on 73 templit ja 27 529 jumaluse kujutist.
Ehitist nimetatakse ka "Müriaad stuupasid", sest temas on 108 püha väravat ehk ust. Suures silindrikujulises (diameeter 20 m) osas on kaks korrust, igal neist asub 4 suurt templit.
Kõige kohal asub 13 kooniliselt ahenevat rõngast, mis sümboliseerivad Brahma 13 taevast. See on iseloomulik element kõigi stuupade puhul. 
Gyantse Kumbumi tempel-stuupa on arhitektuurne mandala. Ehitatud vertikaalteljele stuupa sümboolikat järgides on ta funktsioon kehastada budistliku maailma mudelit.      
Tempel-stuupa kuulub Palkhor ehk Palkhor-chöde (Dpal-hkhor chos-sde) kloostri kompleksi juurde. Klooster asutati 1427. aastal esimese Pantšen-laama poolt. Palkhor-chödes on paiknenud kolme koolkonna sakja, geluk,kagyu mungad. 
Gyantse asub Nyang-chu orus, mis viib välja suuruselt teise linnani Tiibetis nimega Shigatse, kus asub gelukpa tähtsamate kloostrite hulka kuuluv Tashilhunpo klooster. 
1903. aastal saabus kolonel Francis Younghusband Yangtsesse Briti impeeriumi poolt saadetuna Tiibetit okupeerima, vedades endaga kaasa väidetavalt 4000 koormajakki, 10 000 teenrit koos kahuritega ja 1000 sõdurit. Lahingus Gyantse pärast lõi ta maha poole Tiibeti armeest, kes püüdsid inglaste hästirelvastatud okupatsiooni üksusega enam sõdida amulettide ja pühapiltide abil, kuna puudusid kaasaegsed relvad ja varustus. Noist lahinguist on siiani säilinud kuulijäljed templi seintel.
Francis Younghusband vallutas kiirelt Gyantse Dzongi ja liikus edasi Lhasa peale, XIII dalai-laama põgenes kohe Mongooliasse, kui Younghusband sättis oma kahurid ja sõdurid Potala palee ette rivisse. Mõned Francis Younghusbandi sõjalise Lhāsa ekspeditsiooni 
liikmed kirjutasid oma päevikutesse ja arvatavasti
uskusid ise seda surmani, et Lhāsa elanikud tervitasid neid rõõmuga, sest võeti neid vastu suure käteplaksutamisega. Tiibetlased plaksutasid küll, kui Briti impeeriumi okupatsiooniväed Pühasse Linna sisse marssisid, kuid inglased lihtsalt ei teadnud, et
Tiibetis ei näita käteplaksutamine heakskiitu ega positiivset vastuvõttu, vaid seda kasutatakse kurjade vaimude ja deemonite eemalepeletamiseks.
Dortmund

Ajalugu

Dortmundi on esmakordselt mainitud 880 aasta paiku. 1152–1154 asus seal Saksa kuninga ja Rooma keisri Friedrich I Barbarossa residents.

Sport

Borussia Dortmund on Dortmundi jalgpalliklubi. 1974. aastal ehitatud jalgpallistaadion Signal Iduna Park on Saksamaa suurim.
Bitėnai

Ajalugu

Bitėnai oli vana Nemunase  äärne sadamakoht, kus asus ka tavern. Vanasti kandis see nime Bitten, aastani 1785 asus seal kaks küla - Bittenen Uszbittschen ja Bittehnen Schillehnen. Knygnešystė ajal asus seal tähtis leedukeelsete raamatute trükkimise keskus.
Asula sai Teises maailmasõjas rängalt kannatada.  Sõjategevuse käigus hävis suurem osa küla majadest, ka evakueeriti sealsed elanikud Saksamaale.
Bartolomé Martínez

Isiklikku

Bartolomé abiellus Matagalpa 1910 Dolores Santelisese, hispaania arsti Vicente Santelises ja Berta Jarquíni tütrega. Neil sündis poeg Crescencio (1912) ja kaks tütart.
Pärast Dolorese surma abiellus Bartolomé Terrabonast pärit Felipa Lúqueziga. Neil sündis seitse last: Zolia, Gregorio, Juan, Aurora, Laura, Angela ja Antonio. Felipa Lúquez suri 1972.
Bartolomél ja Eva Tercero Guzmánil sündis tütar Mercedes.
Leegion

Vabariigi aeg

Varases vabariigis oli leegionis 4200 jalaväelast ja 300 ratsanikku. 4. sajandil jaotati Camilluse reformidega 10 maniipuliks ja iga maniipul 2 tsentuuriaks. II Puunia sõja ajal (218-201) jaotati 30 maniipulist koosnev leegion 10 kohordiks.

Keisririigi aeg

Keisririigi ajal oli leegion jaotatud 10 kohordiks. Esimeses kohordis oli 1105 jalaväelast ja 132 ratsaväelast. Igas ülejäänus 550 jalaväelast ja 66 ratsaväelast. Kohort koosnes 5 tsentuuriast. Leegionis oli kokku 50 tsentuuriat (6095 jalaväelast, 726 ratsaväelast) ja kergerelvastuses abivägesid. Leegion oli varustatud 10 onageri, 55 viskemasina ja relvatöökodadega. Keiser Augustuse ajal oli leegione 25, kuid Septimius Severuse ajal tõusis nende arv 33-ni. Keiser Diocletianuse valitsemisajal vähendati leegionite isikkoosseisu suurust 5000-lt (osadel andmetel 6000-lt) 1000 kuni 500-le, kuid samas suurendati leegionite arvu, millega nende arv tõusis 140-ni.

Juhtimine

Leegioneid juhtisid tavaliselt senaatoriseisusest pärit mehed. Näiteks noor senaatoriseisusest tribuuni auastmega mees teenis leegioni ülema asetäitjana. Hiljem võis ta tõusta leegioni ülema ehk legaadi (Legatus legionis) ametikohale. Sellest kõrgem oli mõne provintsi tsiviiladministraator ja seal paiknevate vägede juht (legatus Augusti).

Ratsavägi

Ratsaväkke kuulusid enamasti jõukad Rooma noorukid, kes soovisid ennast enne poliitilise karjääri algust näidata. Varustuse pidi iga ratsaväelane ise muretsema. Ratsaväe osakaal leegionis oli väike, umbes 300 meest, mis jagunes kümneks 30-meheliseks üksuseks.

Kergejalavägi

Kergejalaväelasel ei olnud kindlat funktsiooni või kuuluvust. Seda kasutati vastavalt vajadusele. Põhiliselt kasutati neid lahingu algul, mil nad heitsid vaenlase pihta odasid ja kive.

Raskejalavägi

Raskejalavägi oli leegioni põhiosa. Koosnes leegionäridest, kellel igal oli pronksist kiiver, kilp, turvis ja lühike oda. Eelistatud relv oli lühike mõõk (gladius).
Raskejalavägi jagunes – vastavalt kogemusele – kolmeks eraldi liiniks. Esimese liini (hastati) moodustasid kõige nooremad. Kahekümnendates aastates mehed olid teises liinis (principes). Kolmas liin (triarii) koosnes veteranidest. Harva, kui nad lahingus osalema pidid. Pärast Gaius Marinust ei loetud sõdurite vanust.
Iga liin jagunes maniipuliteks. Iga maniipulit juhtis maniipuli vanim tsentuurio. Tsentuurio ehk sadakonna ülem Rooma armees

Taktika

Kui Kreeka ja Makedoonia jalavägi rivistus faalanksina pikkadesse sirgetesse viirgudesse, vaid malelaua ruutude sarnaselt asetatud allüksustena, mis muutis roomlaste taktika paindlikuks. See võimaldas võidelda ka künklikul maastikul, lahingus väsinud ja kaotusi kandnud üksused said taanduda. Lahingu ajal heitsid leegionärid paarikümne sammu kauguselt vaenlase pihta oma oda ja alustasid seejärel lähivõitlust.

Nimetused ja sümboolika

Varajase vabariigi perioodil eristate leegione numbritega, kuid hilise vabariigi ajal hakkasid kandma päritolu tähistavaid nimetusi (nt Pontica, Cilicica), aunimetusi (nt Martia). Leegioni tunnusmärgiks oli leegionikotkas (ladina keeles aquila).
Shady Records

Shady Records on Ameerika plaadifirma, mis on spetsialiseerunud hiphopmuusikale. 
Pärast üliedukat albumit "The Slim Shady LP" aastal 1999 lõid Eminem ja tema manager Paul Rosenberg plaadifirma Shady Records. See on välja andnud üheksa esitaja plaate. Samuti on see olnud osa raadiojaama Shade 45 äritegevusest Sirius Satellite Radio kaudu. 
Ajakiri XXL Magazine on Shady Recordsist välja andnud eriväljaande. Plaadifirma on ka ülieduka 2006. aasta turnee "Anger Management" taga. Ta on kokku pannud ka filmi “8-Mile” jaoks tehtud Eminemi soundtrack'i, millel on filmi tunnuslugu "Lose Yourself". Laul võitis Oscari parima originaallaulu eest, see oli esimene, mis antud hiphopžanris laulule. Firma on teeninud RIAA autasu (plaatina- või kõrgem staatus) seitsmele oma neljateistkümnest albumist.
John Young

Noorus ja haridus

Young sündis 24. septembril 1930 California osariigis San Franciscos. Kui ta oli pooleteiseaastane, kolis ta pere ülemaailmse majanduskriisi ajal kõigepealt Georgia ja seejärel Florida osariiki. Floridas lõpetas Young 1948. aastal keskkooli. Hiljem lõpetas ta kiitusega Georgia Tehnikainstituudi, kus oli õppinud aeronautikainseneriks.

Karjäär sõjaväes

Seejärel astus Young Ameerika Ühendriikide mereväkke ja määrati hävitajale USS Laws tulejuhiks. Ta osales Korea sõjas ja saadeti seejärel lenduriks õppima. Pärast lennukooli lõpetamist töötas ta neli aastat lennukikandjatel ja 1959. aastal sai temast katselendur, kes testis hävituslennukite relvasüsteeme. Young lahkus mereväest 1976. aasta septembris kapteni auastmes.

Gemini programm

Young liitus NASA-ga 1962. aastal, kui ta valiti 2. astronautide gruppi. Ta esimene missioon oli Gemini 3, kus ta oli piloot. Gemini 3 oli Gemini programmi esimene mehitatud lend ja selle komandöriks oli Gus Grissom. Hiljem avastas NASA, et Young oli salaja laeva pardale toimetanud võileiva.
Pärast Gemini 3 missiooni määrati Young Gemini 6A piloodiks, aga pärast "võileivaintsidenti" polnud NASA kindel, mida mehega peale hakata. Kõik 2. astronautide grupi liikmed, kellel oli lennukogemus, viidi üle Apollo programmi, aga samal ajal olid kaks astronauti väiksema tähtsusega vahejuhtumite pärast lennukeelu saanud. Kui Edward H. White viidi üle Apollo programmi, sai John Young lennuloa ja oli Gemini 10 komandör.

Apollo programm

Young määrati Apollo programmi 1966. aastal. Pärast Apollo 1 põlengut määrati Young programmi esimese mehitatud missiooni Apollo 7 varumeeskonda. Seejärel sai ta Apollo 10 juhtimismooduli piloodiks. Apollo 10 oli esimene missioon, kus kuumooduliga lennati Kuu kohal. 
Pärast Apollo 10 missiooni lõppu määrati Young missiooni Apollo 13 varumeeskonda. Kui Apollo 13 hätta sattus, osales Young NASA pingutustes meeskond elusana Maale tuua. Rotatsiooni järgi sai Youngist Apollo 16 komandör ja hiljem Apollo 17 varukomandör, sest Eugene Cernan oli oma põlve vigastanud. Kui arstid oleksid Cernanile lennukeelu andnud, oleks Young juhtinud kaht viimast Kuule lendu.

Space Shuttle

1974. aastal sai Young NASA astronaudibüroo juhiks. Ta valiti Space Shuttle'i programmi esimese missiooni STS-1 komandöriks. 1983. aastal juhtis ta missiooni STS-9 ja määrati missiooni STS-61-J komandöriks. STS-61-J pidi 1986. aastal viima orbiidile Hubble'i kosmoseteleskoobi, kuid see missioon tühistati pärast Challengeri katastroofi.
Young kritiseeris pärast Challengeri katastroofi NASA juhtkonda. 1987. aastal määrati Young Johnsoni kosmosekeskusse direktori assistendiks. NASA eitab, et Youngi kriitika seda otsust mõjutas.

NASA-st lahkumine

Young töötas NASA heaks 42 aastat ja teatas pensionileminekust 7. detsembril 2004. Young lahkus NASA-st 31. detsembril 2004.
Triviaalnimetus

Triviaalnimetus on mittesüstemaatiline ehk mitteteaduslik nimetus keemilisele ühendile või bioloogilisele objektile. See nimetus ei ole tuletatud vastavalt kehtivatele keemianomenklatuurireeglitele, nagu näiteks IUPACi nomenklatuur keemias. Triviaalnimetusi kasutatakse, kuna nende süsteemsed vasted oleksid igapäevases kasutuses liiga ebamugavad. Mitmed triviaalnimetused on välja kujunenud ajalooliselt juba enne süsteemsete nimetuste väljatöötamist. Triviaalnimetusi kasutatakse tihti kõnekeeles, aga mõningaid üldtunnustatuid isegi teaduspublikatsioonides nagu näiteks sidrunhape (2-hüdroksü-1,2,3-propaantrikarboksüülhape) või potas (kaaliumkarbonaat) jm.
Triviaalnimetuste hulka tuleks arvata ka laiema kasutuse (paljud ka teaduskirjanduses) saanud lühendid. Näiteks mõned keemias levinud lühendid: ATP – adenosiintrifosfaat, DMF – N,N-dimetüülformamiid, UV – ultraviolett, Ph – fenüülrühm jt.
Kultuuripärandi digitaalse säilitamise nõukogu

Kultuuripärandi digitaalse säilitamise nõukogu on kultuuriministri käskkirjaga 8. aprillil 2004 moodustatud töörühm, mille ülesanne on kultuuriministri nõustamine kultuuripärandi digiteerimise, digitaalsena kättesaadavaks tegemise ja digitaalse säilitamisega seotud küsimustes.
Käru valla lipp

Käru valla lipp on Rapla maakonnas asunud endise Eesti haldusüksuse Käru valla lipp.
Lipp kinnitati 20. mail 1992.

Lipu kirjeldus

Käru valla lipp on vapilipp, kangas on jaotatud vertikaalselt kaheks võrdseks väljaks, vardapoolne on kollane ja lehvipoolne sinine. Lipu keskel on vastandvärvides kaheksakodaraline ratas.
Lipu laiuse ja pikkuse suhe on 7:11 ühikut ning normaalsuurus 105x165 cm.

Põhjendus

Lipuvärvid viitavad Käru ajaloolisele kuuluvusele Järva- ja Pärnumaa koosseisu, ratas - valla nimele. Ühtlasi tähistab ratas ka arengut ja liikumist.
Lossi tänav (Põltsamaa)

Lossi tänav on tänav Põltsamaal.
Tänav algab Põltsamaa lossi juurest (Lossi 1) ja kulgeb paralleelselt Põltsamaa jõega kagusse, pöörab siis edelasse ja jätkub selles suunas kuni linnapiirini. Tänava pikkus on umbes 2,2 km.
Tänav sai nime 1936.
Lossi tänaval asub Põltsamaa Pühavaimu kirik.
Richie Havens

Richard Pierce Havens (21. jaanuar 1941 – 22. aprill 2013) oli Ameerika Ühendriikide laulja, laulutegija ja kitarrist.
Richie Havensi karjäär sai hoo sisse 1969. aastal Woodstocki festivaliga, kus ta oli esimene esineja ja teiste lauljate hilinemise tõttu laulis kolm tundi järjest.
Liivasoo hallkivi

Liivasoo hallkivi on rändrahn Rapla maakonnas Märjamaa vallas Valgu külas.
See on piirkonna suurim rändrahn. Rahnu ümbermõõt on ligikaudu 16 m ja kõrgus 2,2 m.
Hallkivi on looduskaitse all alates 2003. aastast. 60–70 aastat tagasi olevat kivi olnud Jõeäärse talu laudasein. Kivi lamedal pealispinnal kuivatati kuumade ilmade ajal vilja.
Hallkivist 300 meetrit lõunas paiknevad omapärase kujuga nn. sadulakivid.
Taikeelne Vikipeedia

Taikeelne Vikipedia (tai keeles วิกิพีเดียภาษาไทย) on Vikipeedia taikeelne versioon, asutatud detsembris 2003. Taikeelne Vikipeedia on artiklite arvult 55. kohal. 
Seal on 133055 artiklit.
Viktor Hambardzumjan

Viktor Hambardzumjan (armeenia keeles Վիկտոր Համբարձումյան); venepäraselt Viktor Amazaspovitš Ambartsumjan (vene keeles Виктор Амазаспович Амбарцумян), BGN/PCGNi latinisatsioonis inglispäraselt Viktor Hambardzumyan; 18. september (vkj 5. september) 1908 Thbilisi – 12. august 1996, Bjurakan, Armeenia) oli armeenia teadlane, üks teoreetilise astrofüüsika rajajaid.
Hambardzumjan töötas tähtede ja udukogude füüsika, täheastronoomia, tähesüsteemide dünaamika ning tähtede ja galaktikate kosmogoonia valdkonna, samuti andis ta panuse matemaatilisse füüsikasse. Ta rajas Bjurakani observatooriumi.
Aastatel 1961–1964 oli Viktor Hambardzumjan Rahvusvahelise Astronoomialiidu president, 1966–1972 (kaks korda järjest) Rahvusvahelise Teadusliitude Nõukogu (International Council of Scientific Unions) president.
Biitmuusika

Biitmuusika (lühemalt biit; inglise keeles beat) on rock'n'roll'ist, rhythm and blues'ist, soul'ist jt stiilidest (näiteks folk, skiffle) Suurbritannias 1960. aastate alguses välja arenenud popmuusika stiil.

Ajalugu

Esimene biitmuusika stiil oli merseybeat, mille esindajaks võib pidada ka tuntuimat biitmuusikaansamblit The Beatles. Merseybeat'i esindavate ansamblite hulk Liverpoolis ja selle lähikonnas Mersey jõe orus oli 1961. aasta paiku mõnesaja ringis. Tuntumad neist olid Gerry and the Pacemakers, The Merseybeats ja The Spencer Davis Group samast paikkonnast ning Freddie and the Dreamers, The Dave Clark Five, The Spencer Davis Group, The Animals, Wayne Fontana and the Mindbenders, The Herman's Hermits, The Moody Blues ja Them teistest Ühendkuningriigi piirkondadest.
Alguses järgiti Ameerika Ühendriikide rock'n'roll'i stiile (Johnny Kidd and The Pirates - "Shakin' all over", 1960), seda veel ka rock'n'roll'il põhinevate teiste tantsustiilide (twist, hully-gully jm) tulekul, kuid ka instrumentaalse rock'n'roll'i ansamblite nagu The Shadows viljeletud stiili.
Aga varsti, eriti shake-tantsu moodituleku järel, toimus rütmikäsitluses olulisi muudatusi (The Dave Clark Five - "Glad all over", 1963).
1960. aastate keskpaigaks oli biitmuusika rütmiline erinevus rock'n'roll'ist selgesti tajutavaks muutunud (The Honeycombs - "Have I the right", 1964; Spencer Davis Group - "Keep on running", 1965; Dave Dee, Dozy, Beaky, Mick & Tich - "Hold tight", 1966).

Tuntumad esindajad

Kuigi tuntumaks biitmuusika ansambliks peetakse ansamblit The Beatles, on olnud palju selgemini rock'n'roll'ist eristuva stiiliga ansambleid, näiteks Gerry and the Pacemakers, the Merseybeats, The Mindbenders, The Searchers, The Herman's Hermits, The Honeycombs, The Hollies, Brian Poole and the Tremeloes jt.

Biitmuusika Eestis.

Eestis on teadaolevalt esimesena biitmuusikat esitanud ansambel Juuniorid 1963. aastal. Järgnesid ansamblid Optimistid (1965; esimesel aastal nimega Reval), Toomapojad (1966), Andromeeda, Kristallid, Virmalised jt.
Nikolai Kozõrev

Nikolai Aleksandrovitš Kozõrev (vene Николай Александрович Козырев; 2. september (vana kalendri järgi 20. august) 1908 Peterburi – 27. veebruar 1983) oli vene astronoom. 
Ta lõpetas 1928 Leningradi ülikooli astronoomia erialal ning õppis seejärel aspirantuuris Aristarh Belopolski juhendamisel.  
Alates 1931. aastast töötas ta Pulkovo observatooriumis. 
7. novembrist 1936 kuni 14. detsembrini 1946 oli ta vangis. Ta rehabiliteeriti veebruaris 1958. 
Kozõrev on maetud Pulkovo observatooriumi juures asuvale kalmistule.

Teaduslik looming

Kozõrev oli üks esimesi teoreetilisi astrofüüsikuid Venemaal ning oskuslik vaatleja. 
Aastal 1934 töötas ta välja tähtede venitatud fotosfääride teooria, mida Subrahmanyan Chandrasekhari poolt üldistatud kujul nimetatakse Kozõrevi-Chandrasekhari teooriaks. 
Ta arendas Päikese laikude teooriat.  
Aastal 1953 avastas ta Veenuse atmosfääris molekulaarset lämmastikku ja 1963 Merkuuri atmosfääris vesinikku.  
Ta jõudis järeldusele, et Jupiteri keskmes võib temperatuur ulatuda 200 000 kelvinini.  
3. novembril 1958 sai ta spektrogrammid Kuu kraatrilt Alphonsuselt, mis annavad tunnistust kraatri keskel olevast mäest väljuvatest gaasidest ja Kuu vulkanismist. 
Kozõrev seadis endale eesmärgiks välja selgitada täheenergia loomus. 10. märtsil 1947, kolm kuud pärast vangist vabanemist kaitses ta Leningradi ülikooli juures doktoriväitekirja "Теория внутреннего строения звезд как основа исследования природы звездной энергии" ("Tähtede siseehituse teooria kui täheenergia loomuse uurimise alus"). Ta jõudis vaatlusi analüüsides järeldusele, et termotuumasüntees ei saa olla täheenergia allikas. Ta püstitas hüpoteesi, et täheenergia allikas on voolav aeg. Selle hüpoteesi avaldas ta suvel 1958 ilmunud raamatus "Причинная или несимметричная механика в линейном приближении" ("Kausaalne ehk asümmeetriline mehaanika lineaarses lähenduses"). Selleks ajaks oli ta juba ligi kakskümmend aastat tegelnud oma hüpoteesi teoreetilise väljatöötamisega ning üle seitsme aasta teinud katseid. Ka Kuu vulkanismi avastamine oli kõrvalsaadus taevakehade seesmise aktiivsuse ilmingute otsimisel: nimelt järeldub tema hüpoteesist, et mis tahes piisavalt massiivsetel kehadel peab olema seesmine aktiivsus.  
Kozõrev nimetas oma teooriat aja füüsikaliste omaduste kohta kausaalseks ehk asümmeetriliseks mehaanikaks.

Isiklikku

Kozõrevil on neli poega.
Arvo Ratassepp

Isiklikku

Tema vend Valdo Ratassepp (18. aprill 1938 – 16. november 1990) oli samuti koorijuht ja muusikapedagoog, kes juhatas pärast Arvo Ratassepa loobumist meeskoori Runo ja mitut Tallinna taidluskoori.
Arvo Ratassepal on kolm poega.
Grand Central–42nd Streeti metroojaam

Grand Central–42nd Street on metroojaamadekompleks New Yorgi metroosüsteemis. Metroojaam asub Midtown Manhattanil, Park Avenue ja 42nd Streeti ristmikul. Metroojaam on reisijate arvult teine New Yorgi metroos, jaama läbis 2017. aastal rohkem kui 44,9 miljonit reisijat. Jaama teenindab kolm metrooliini: Lexington Avenue Line, Flushing Line ja 42nd Street Shuttle.
Metroojaam avati 22. juuni 1915. aastal.
Ain Mäeots

Ain Mäeots (sündinud 25. detsembril 1971) on eesti näitleja, teatrilavastaja ja filmirežissöör. 
Ta lõpetas 1994. aastal Eesti Muusika- ja Teatriakadeemia lavakunstikooli ja on töötanud seejärel Vanemuise teatris.
Kingitus

Kingitus ehk kink on vabatahtlikult, rahalist või muud hüvitist saamata teisele isikule üle antav või antud vara (mis ei ole enne selle teise isiku oma).
Kingitusi antakse tihti mingi erilise sündmuse või tähtpäeva puhul, nt sünnipäevaks, jõuludeks, pulmadeks, nimepäevaks, kooli lõpetamisel jne.
Kingituse andmisega võidakse väljendada armastust, sõprust, poolehoidu, tänu, suuremeelsust. Kingitus võib olla oma vara ja rikkuse teistele jagamise viis. Kingituse eesmärk võib olla kinkijast mälestuse jätmine.
Missa (muusika)

Missa ehk missatsükkel on muusikažanr, mille aluseks on katoliku kiriku missa ehk armulauaga jumalateenistuse ordinaariumi tekstid Kyrie, Gloria, Credo, Sanctus ja Agnus Dei. Pikemad tekstid Gloria  ja Credo võivad olla jagatud väiksemateks osadeks. Lühikese missa (missa brevis) puhul võivad mõned tekstid ka puududa.
Esimeseks teadaolevaks ühele autorile kuuluvaks terviklikuks missatsükliks on Guillaume de Machaut' vahemikus 1340-1360 loodud Messe de Notre Dame. 
Alates 19. sajandist võib missa olla ka jumalateenistusest sõltumatu iseseisev muusikateos.

Kyrie

(Κυριε ελεησον; Χριστε ελεησον; Κυριε ελεησον) 
Issand, halasta; Kristus, halasta; Issand, halasta.

Gloria

Au olgu Jumalale kõrges ja rahu maa peal hea tahtega inimestele. Me kiidame sind, me õnnistame sind, me imetleme sind, me austame sind, me täname sind sinu suure auhiilguse eest, Issand Jumal, Taeva kuningas, kõikvõimas Jumal Isa. 
Issanda ainusündinud poeg, Jeesus Kristus, Issand Jumal, Jumala tall, Isa poeg, kes sa viid ära maailma patud, halasta meie peale; kes sa viid ära maailma patud, kuula meie palveid; kes sa istud Isa paremal käel, halasta meie peale.         
Kuna sina oled ainsana püha, ainus Issand, ainus Kõrgeim, Jeesus Kristus, koos Püha Vaimuga Jumala Isa auhiilguses, aamen.

Credo

Meie usume ühteainsasse Jumalasse, kõigeväelisse Isasse, taeva ja maa, kõige nähtava ja nähtamatu Loojasse. 
Ja ühteainsasse Issandasse Jeesusesse Kristusesse, Jumala ainusündinud Pojasse, kes Isast on sündinud enne kõiki aegu, Jumal Jumalast, valgus valgusest, tõeline Jumal tõelisest Jumalast, sündinud, mitte loodud, olemuselt ühtne Isaga, kelle läbi kõik on loodud; kes on meie, inimeste pärast ning meie õndsuseks alla tulnud taevast ning lihaks saanud Püha Vaimu läbi neitsist Maarjast ja inimeseks saanud, Pontius Pilaatuse ajal ka meie eest risti löödud, kannatanud ja maha maetud ning kolmandal päeval üles tõusnud pühade kirjade järgi ja üles läinud taeva, istub Isa paremal käel ja tuleb taas kirkuses kohut mõistma elavate ja surnute üle; Tema riigile ei tule otsa. 
Meie usume Pühasse Vaimusse, Issandasse ja Elavakstegijasse, kes lähtub Isast (ja Pojast), keda Isa ja Pojaga üheskoos kummardatakse ja austatakse; kes on rääkinud prohvetite kaudu. Meie usume ühtainust püha, kristlikku ja apostlikku Kirikut. Meie tunnistame ühtainust ristimist pattude andeksandmiseks ja ootame surnute ülestõusmist ning tulevase ajastu elu. Aamen.

Sanctus

Püha, püha, püha, Issand Jumal Seebaot; taevas ja maa on täis sinu auhiilgust. Hoosianna kõrges.

Benedictus

Õnnistatud olgu see, kes tuleb Issanda nimel.

Agnus Dei

Jumala tall, kes sa viid ära maailma patud, halasta meie peale. Anna meile rahu. 

Mõnikord on muusikaline sisu antud ka liturgia lõpuvormelile:
Ite, missa est.
Minge, missa on lõppenud.

Keel

Kuni  Vatikani II kirikukoguni 1965. aastal olid missad ladinakeelsed. Pärast seda võis katoliiklikus jumalateenistuses hakata kasutama ka muid keeli. Paljud heliloojad on kirjutanud missasid ka teistes keeltes tekstidele.